കുരുമുളക് വള്ളികള്ക്ക് വ്യാപക നാശം Oct 21, 2021 11:10 PM By Shyam തുടര്ച്ചയായി പെയ്യുന്ന കനത്ത മഴ ഇരിട്ടി മേഖലയില് കുരുമുളക് വള്ളികള്ക്ക് വ്യാപക നാശം ഇരിട്ടി : ഇരിട്ടിയുടെ മലയോര മേഖലകളില് മാസങ്ങളായി തുടരുന്ന കനത്ത മഴയെത്തുടര്ന്ന് കര്ഷകര്ക്ക് ഇരട്ടി പ്രഹരം ഏല്പ്പിച്ചു കൊണ്ട് കുരുമുളക് വള്ളികള് വ്യാപകമായി നശിച്ചു. വര്ഷങ്ങള് പഴക്കമുള്ള കുരുമുളക് തോട്ടങ്ങളാണ് ദ്രുതവാട്ടവും വേര് ചീയലും മൂലം നശിച്ചത്. വള്ളികള് തിരിയിട്ട് വിളവ് നല്കാന് ഒരുങ്ങുന്ന സമയത്താണ് ഇവ മുഴുവന് ഉണങ്ങി നശിച്ചിരിക്കുന്നത്. അയ്യങ്കുന്ന് പഞ്ചായത്തിലെ മുടയരഞ്ഞി , ആനപ്പന്തി, ചരള് മേഖലയിലാണ് നിരവധി കര്ഷകരുടെ നൂറുകണക്കിന് കുരുമുളക് വള്ളികള് പാടേ നശിച്ചത്. മുടയരഞ്ഞിയിലെ മൂഴിക്കുഴിയില് എം.ഡി. ജോസ്, അണിയറ ബിജുമോന്, ഒരപ്പാന്കുഴി ആന്റണി , ജോര്ജ്ജ്, കുമ്ബളന്താനത്തില് സണ്ണി , ചരലിലെ കുറ്റിക്കാട്ടില് ജോയി, കാരക്കാട്ട് ജോസ് തുടങ്ങിയ നിരവധി കര്ഷകരുടെ നൂറുകണക്കിന് കുരുമുളക് കൊടികളും നശിച്ചു. സൂര്യവെളിച്ചം ലഭിക്കാതെ മൂടിക്കെട്ടി നില്ക്കുന്ന അന്തരീക്ഷവും തുടര്ച്ചയായി പെയ്യുന്ന മഴയുമാണ് രോഗകാരണമായി പറയെപ്പെടുന്നത്. നീര്വാര്ച്ചയുള്ള മണ്ണില് കൃഷി ചെയ്തവകൂടി ഉണങ്ങി നശിച്ചു. പല കൃഷിയിടങ്ങളിലും വെള്ളീച്ചയുടെ ശല്യവും രൂക്ഷമാണ്. തുടര്ച്ചയായി പെയ്യുന്ന മഴമൂലം രോഗ നിയന്ത്രണത്തിനായി ബോര്ഡോ മിശ്രിതം പോലുള്ള തളിക്കാന് കഴിയാത്തതും വിനയായി. കഴിഞ്ഞ വര്ഷങ്ങളില് ഒരു ക്വിന്റലിലധികം വിളവ് നല്കിയിരുന്ന തോട്ടങ്ങളാണ് ഏറെയും. ഇക്കുറി നിലക്കാത്ത മഴമൂലം റബ്ബര് കര്ഷകരും പ്രതിസന്ധിയിലാണ്. മഴകാരണം പാലെടുക്കാന് കഴിയാത്തതാണ് ഇവര്ക്കും വിനയായത്. കാലവര്ഷം നിലക്കുകയും റബ്ബര് പാല് ഏറെ ലഭിക്കുകയും ചെയ്യേണ്ട ഓഗസ്റ്റ് , സെപ്തംബര് മാസങ്ങളിലെ വിളവെടുപ്പാണ് തുടര്ച്ചയായ മഴമൂലം തടസ്സപ്പെട്ടത്. ഇതിനിടയിലാണ് കുരുമുളക് വള്ളികളും വ്യാപകമായി നശിക്കുന്നത് മേഖലയിലെ കര്ഷകരുടെ നടുവൊടിക്കുന്നത് . Extensive damage to pepper vines